የኢቢሲ ሽልማት በወሩ መጨረሻ ይካሄዳል
 በስፖርተኞች መካከል ጠንካራ የፉክክር ስሜት ለመፍጠር በኢትዮጵያ ብሮድካስቲንግ ኮርፖሬት(ኢቢሲ) አማካኝነት በየዓመቱ የሚካሄደው የስፖርት ሽልማት ስነ-ስርዓት ለሶስተኛ ጊዜ በተያዘው ወር መጨረሻ ይካሄዳል፡፡ በአራት ዘርፎች በሚካሄደው ሽልማት የመጨረሻዎቹ ሶስት እጩዎችም ታውቀዋል። በእግር ኳስ
እና አትሌቲክስ ስፖርቶች በሁለቱም ጾታ አስር አስር እጩዎችን በመያዝ ሲካሄድ የቆየው የኢቢሲ ስፖርት ሽልማት የመጨረሻዎቹ አሸናፊዎች ጥቅምት 29/2012 ዓ.ም እንደሚታወቁ አዘጋጆቹ ከትናንት በስቲያ በሰጡት ጋዜጣዊ መግለጫ አሳውቀዋል፡፡ ዘንድሮ ለሶስተኛ ጊዜ
የሚካሄደው ስነ-ስርዓቱ በስካይላይት ሆቴል 500 ታዳሚዎች በተገኙበት የሚካሄድ ሲሆን፤ በቴሌቪዝን፣ ሬድዮ እና ድረ ገጽ የቀጥታ ስርጭት ሽፋን እንደሚያገኝም ተገልጿል። በስፖርት ባለሙያዎችና በህዝብ በተደረገው ምርጫ
መሰረትም ለመጨረሻው ዙር የደረሱ ሶስት ሶስት እጩዎች ታውቀዋል። በአትሌቲክስ ስፖርት የሴቶች ምድብ የመጨረሻውን ሶስት እጩዎች መቀላቀል የቻሉትም አትሌት መቅደስ አበበ፣ ለተሰንበት ግደይ እና ፋንቱ ወርቁ ናቸው። በወንዶች በኩልም ሞስነት ገረመው፣ ጌትነት ዋለ እና ሰለሞን ባረጋ ናቸው። በእግር ኳስ ስፖርት በሴቶች እመቤት አዲሱ፣ ሴናፍ ዋቁማ እና ሰናይት ቦጋለ በመጨረሻው እጩዎች ተካተዋል፡፡ በወንዶች እግር ኳስ አማኑኤል ገብረሚካኤል፣ ሱራፌል ዳኛቸው እና ያሬድ ባየህ ታጭተዋል፡፡ የምርጫ መስፈርቶቹም በ2011 ዓ.ም ስፖርተኞቹ በሃገር አቀፍ እና ዓለም አቀፍ ውድድሮች ባሳዩት አቋም ላይ የተመሰረተ ሲሆን፤ የአትሌቲክስ ዕጩዎች በ17ኛው የዓለም ቻምፒዮና ላይ ያስመዘገቡት ውጤትም ተካቷል። ስፖርታዊ ጨዋነትም በመስፈርቱ የራሱ ነጥብ እንዳለው ተገልጿል። ምርጫው የተካሄደው የስፖርት ባለሙያዎችን፣ ጋዜጠኞችን እንዲሁም ህዝቡን ባካተተ መልኩ ነበር። በድምጽ አሰጣጡ ላይ 75 ከመቶ ድምጽ የሚሰጠው፤ በእግር ኳስ እና አትሌቲክስ ፌዴሬሽን ባለሙያዎች፣ በሁለቱም ስፖርቶች ላይ የጠለቀ እውቀት ባላቸው ጋዜጠኞችን ባካተተ የቴክኒክ ኮሚቴ ነው። 25 ከመቶ ድምጽ ደግሞ አድማጭ ተመልካች በድረ ገጽ እና በአጭር የጽሁፍ መልዕክት በሚሰበሰቡ ድምፆች ነው።እጩዎቹ ባገኙት ድምጽ መሰረት አሸናፊ የሚሆኑት ዋንጫ የሚበረከትላቸው ሲሆን፤ የ75 ሺ
ብር ተሸላሚም ይሆናሉ። ከስፖርተኞቹ ባሻገርም በኢትዮጵያ ስፖርት ለረጅም ጊዜ ያገለገሉ ነገር ግን የሚገባቸውን ዕውቅና ያላገኙ ግለሰቦችም የህይወት ዘመን ተሸላሚ ይሆናሉ። በዚህ ዘርፍ አሸናፊ ለሚሆኑት ግለሰብም የ50 ሺ
ብር ሽልማት ተዘጋጅቶላቸዋል። ሽልማቱ በ2009 ዓ.ም በእግር ኳስ እና አትሌቲክስ ስፖርቶች በአራት በወንድ እና ሴት መካከል በተካሄደው ውድድር ነበር የተጀመረው። በሁለተኛው ዙርም የህይወት ዘመን ተሸላሚ ዘርፍን በማካተት ተችሏል። አዲስ ዘመን ጥቅምት21/2012 